Der er ingen risiko ved, at svært syge patienter på lukkede psykiatriske afdelinger får antipsykotisk medicin i doser, der er op til tre gange højere end den dosis, som myndighederne som udgangspunkt anbefaler.

Sådan lyder det kontroversielle budskab fra psykiater Henrik Day Poulsen i et DIREKTE tv-interview med Politiken.

Han er ledende overlæge på den psykiatriske afdeling i Bispebjerg, hvor en patient for nylig begik et brutalt overfald på en medpatient. Personalet havde ikke kunnet give overfaldsmanden medicin mod hans svære sindsygdom, da Patientklagenævnet var i gang med at behandle patientens klage over Day Poulsens beslutning om tvangsmedicinering.